ΑΠΟΦΑΣΗ ΤΟΥ ΣΥΜΒΟΥΛΙΟΥ της 27ης Ιουνίου 1974 περί τροποποιήσεως της αποφάσεως 73/83/ΕΟΚ "περί ισοδυναμίας των καλλιεργητικών ελέγχων των σποροπαραγωγικών καλλιεργειών που πραγματοποιούνται στη Δανία, την Ιρλανδία και το Ηνωμένο Βασίλειο και της αποφάσεως 73/84/ΕΟΚ περί της ισοδυναμίας σπόρων προς σπορά που παράγονται στη Δανία, την Ιρλανδία και το Ηνωμένο Βασίλειο

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

την οδηγία 66/401/ΕΟΚ του Συμβουλίου της 14ης Ιουνίου 1966 περί εμπορίας των σπόρων κτηνοτροφικών φυτών προς σπορά (1), όπως τροποποιήθηκε τελευταία από την οδηγία 73/438/ΕΟΚ(2), και ιδίως το άρθρο 16 παράγραφος 1,

την οδηγία 69/208/ΕΟΚ του Συμβουλίου της 30ής Ιουνίου 1969 περί εμπορίας σπόρων προς σπορά των ελαιούχων και κλωστικών φυτών(3), όπως τροποποιήθηκε τελευταία από την οδηγία 73/438/ΕΟΚ, και ιδίως το άρθρο 15 παράγραφος 1,

την πρόταση της Επιτροπής,

Εκτιμώντας:

ότι το Συμβούλιο στην απόφαση 73/83/ΕΟΚ της 26ης Μαρτίου 1973 περί της ισοδυναμίας των καλλιεργητικών ελέγχων των σποροπαραγωγικών καλλιεργειών που πραγματοποιούνται στη Δανία, την Ιρλανδία και το Ηνωμένο Βασίλειο(4), και στην απόφαση του 73/64/ΕΟΚ της 26ης Μαρτίου 1973 περί της ισοδυναμίας σπόρων προς σπορά οι οποίοι παράγονται στη Δανία, την Ιρλανδία και το Ηνωμένο Βασίλειο(5), διαπίστωσε ότι, όσον αφορά το γογγύλι, την κτηνοτροφική κράμβη, το ελαιοφόρο ραπάνι και τα ελαιούχα και κλωστικά φυτά, τα εθνικά συστήματα των προαναφερθέντων Κρατών Μελών για τους ελέγχους των σπόρων προς σπορά είναι ισοδύναμα με τα συστήματα της Κοινότητος υπό την αρχική της σύνθεση- ότι την 5η Οκτωβρίου 1973, το Συμβούλιο του Οργανισμού Οικονομικής Συνεργασίας και Αναπτύξεως (ΟΟΣΑ) διεύρυνε, σε ορισμένα σταυρανθή και ελαιούχα φυτά, το πεδίο εφαρμογής του ισχύοντος συστήματός του, για την πιστοποίηση της ποικιλίας των σπόρων κτηνοτροφικών φυτών προς σπορά, προοριζομένων για το διεθνές εμπόριο- ότι, επειδή το σύστημα αυτό εφαρμόζεται από τώρα και στο εξής στα είδη "γογγύλι, κτηνοτροφικά κράμβη και ελαιοφόρο ραπάνι", καθώς και στα ελαιούχα και κλωστικά φυτά τα οποία ρυθμίζονται από τις κοινοτικές οδηγίες πρέπει να τροποποιηθούν οι ιδιαίτερες προϋποθέσεις οι οποίες ορίζονται από τις αποφάσεις του Συμβουλίου που διαπιστώνουν τις ισοδυναμίες,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το παράρτημα της αποφάσεως 73/83/ΕΟΚ τροποποιείται ως εξής:

Κάτω από τους αύξοντες αριθμούς 1 και 3, το ψηφίο "2", που περιλαμβάνεται στη στήλη 5 έναντι των "γογγύλι, κτηνοτροφική κράμβη, ελαιοφόρο ραπάνι" και "ελαιούχα και κλωστικά φυτά" αντικαθίσταται από το ψηφίο "1".

Άρθρο 2

Το παράρτημα της αποφάσεως 73/84/ΕΟΚ τροποποιείται ως εξής:

1. Κάτω από τους αύξοντες αριθμούς 1 και 3 τα ψηφία "2" και "7", που περιλαμβάνονται στη στήλη 7 έναντι των "γογγύλι, κτηνοτροφική κράμβη, ελαιοφόρο ραπάνι" και "ελαιούχα κλωστικά φυτά", αντικαθίστανται αντιστοίχως από τα ψηφία "1" και "5".

2. Κάτω από τον αύξοντα αριθμό 1, οι λέξεις "Stamfro" και "Brugsfro", που εμφανίζονται στη στήλη 5 έναντι των "γογγύλι, κτηνοτροφική κράμβη, ελαιοφόρο ραπάνι" και "ελαιούχα και κλωστικά φυτά", αντικαθίστανται αντιστοίχως από τις λέξεις "Basic seed" και "Certified seed".

Άρθρο 3

Η απόφαση αυτή εφαρμόζεται στους σπόρους που θα συγκομίζονται από της 1ης Ιουλίου 1975. Δύναται επίσης να εφαρμόζεται και στους σπόρους που θα συγκομίζονται προ της προαναφερθείσης ημερομηνίας.

Άρθρο 4

Η παρούσα απόφαση απευθύνεται στα Κράτη Μέλη.

Έγινε στο Λουξεμβούργο, στις 27 Ιουνίου 1974.

Για το Συμβούλιο

Ο Πρόεδρος

K. GSCHEIDLE

(1) ΕΕ αριθ. 125 της 11.7.1966, σ. 2298/66.

(2) ΕΕ αριθ. 356 της 27.12.1973, σ. 79.

(3) ΕΕ αριθ. 169 της 10.7.1969, σ. 3.

(4) ΕΕ αριθ. 106 της 20.4.1973, σ. 9.

(5) ΕΕ αριθ. 106 της 20.4.1973, σ. 12.